ועדת העלייה, הקליטה והתפוצות, כנסת 23, פרוטוקול מספר 48, 2020-09-07 11:30

דוד ביטן: אני מתכבד לפתוח את הישיבה.

דוד ביטן: הנושא הפסקת תקצוב וסגירת תוכניות ההכשרה ובתי ספר למקצועות קליטה במרכז 'מאיה'.

דוד ביטן: הדיון מתקיים בעקבות בקשתו של חבר הכנסת אלכס קושניר לקיים ישיבה בנושא שבנידון.

דוד ביטן: מהמידע שהגיע לוועדה עולה כי החל ב-1 בספטמבר 2020 המרכז לא יחל את פעילותו בשנה זו בגלל היעדר תקצוב בסך של כ-150,000 שקל.

דוד ביטן: אנחנו כבר אחרי הראשון, המרכז לא נפתח?

אלכס קושניר: לא נפתח.

מיכאל קיפניס: לא, מחכים להחלטה של הוועדה, בהקפאה החלטה של המכללה.

דוד ביטן: הבנתי.

דוד ביטן: מרכז 'מאיה' מתוקצב על ידי משרד החינוך, המרכז שייך לפורום המרכזי של הורים שנמצא בפיקוח תחום הורים ומשפחה.

דוד ביטן: התקציב בפועל מגיע מסמינר הקיבוצים.

דוד ביטן: מעדכון שהתקבל בוועדה עולה כי סמינר הקיבוצים החליט לסגור את הפעילות בשנה זו בגלל מיעוט נרשמים בתוכנית ולא בגלל חוסר תקציב.

דוד ביטן: אז זה בכלל לא בגלל הבעיה של הכסף, אני רואה.

אלכס קושניר: בסוף זה כן.

דוד ביטן: מה, אין מספיק נרשמים?

מיכאל קיפניס: עכשיו יש שתי קבוצות של 20 נרשמים בכל קבוצה, שלא רק שילמו דמי הרשמה אלא גם שילמו שכר לימוד לשנה.

דוד ביטן: כמה אנשים אתם צריכים על מנת - - -

מיכאל קיפניס: עכשיו יש 40 סטודנטים שמוכנים להתחיל.

דוד ביטן: כמה בדרך כלל צריך כדי לפתוח?

מיכאל קיפניס: אין הגדרה כמה - - -

דוד ביטן: כמה היו בשנה שעברה?

מיכאל קיפניס: בשנים הקודמות היו 35, 40.

דוד ביטן: אז למה הם אומרים שהבעיה היא בעיה שלא נרשמו מספיק?

מיכאל קיפניס: התשובה היא - - -

דוד ביטן: אתה צריך לתת תשובה לזה, אתה לא יכול להסתכל עליי.

דוד ביטן: אם הסיבה היא כסף, שמשרד החינוך לא העביר בניגוד לשנים קודמות, אז אנחנו יכולים לנסות לטפל בזה.

דוד ביטן: אם הבעיה שלא נרשמו תלמידים, שזה גם כסף, אוקיי, אבל שלא נרשמו תלמידים, אז אנחנו בבעיה שאני לא יכול לפתור אותה.

מיכאל קיפניס: נכון.

מיכאל קיפניס: יש לי שתי תשובות לענות כרגע.

מיכאל קיפניס: דבר אחד, יש לנו השנה 40 סטודנטים שמוכנים להתחיל ואין הגדרה בכמה סטודנטים אנחנו צריכים לפתוח שנה או לא.

אלכס קושניר: כמה היו בשנה שעברה?

מיכאל קיפניס: 35.

אלכס קושניר: בסך הכול?

מיכאל קיפניס: כן.

אלכס קושניר: זאת אומרת השנה יש לך יותר.

מיכאל קיפניס: כן.

דוד ביטן: אז למה הסמינר אומר לי משהו אחר?

צאלה מיינרט: מיכאל, אולי אני יכולה להגיד כמה מילים?

שלומית אבינח: רגע, כאן אי אפשר להתפרץ.

דוד ביטן: סמינר הקיבוצים בזום?

שלומית אבינח: כן.

דוד ביטן: טוב, אנחנו נחזור אליהם.

מיכאל קיפניס: הדבר השני, מרכז 'מאיה' זה לא רק מקום ומרכז להכשרה, הוא גם בית ספר למקצועות קליטה ואנחנו עושים עבודה בקהילה, עובדים עם מגשרים חינוכיים בארגונים שונים, זאת אומרת זה הרבה מעבר לרק הכשרות.

מיכאל קיפניס: יש שני מסלולים שאנחנו עובדים בהם כמעט 20 שנה.

דוד ביטן: הבנתי.

דוד ביטן: מי פה מסמינר הקיבוצים?

דוד ביטן: תעלי אותם.

שלומית אבינח: צאלה מיינרט.

שלומית אבינח: הזמנו אותם להשתתף פיזית בדיון.

צאלה מיינרט: שלום לכולם.

צאלה מיינרט: אני שמחה להיות כאן ולהגיד שמרכז 'מאיה' פועל בהקמתה של רינה כהן ומאיה קנייבסקי במכללת סמינר הקיבוצים בניהול של מיכאל בשנים האחרונות, מזה 19 שנה.

צאלה מיינרט: חשוב להסביר שעל מנת לקיים תוכניות הכשרה לא צריך מרכז, המרכז חייב להתקיים בשביל כל הדברים המיוחדים שהוא עושה מעבר להיותו מכשיר, וזאת בעצם הסוגיה.

צאלה מיינרט: בשנים האחרונות המרכז חווה איזה שהוא משבר, גם בגלל ירידה ומיעוט נרשמים שלא יכלו לעמוד בתקציבים, כי באמת מדובר בעולים מתפוצות שונות, וגם בירידה מאוד גדולה של התקציב ממשרד החינוך.

צאלה מיינרט: אני אגיד שבמכללה עצמה יש עץ תפוז שניטע לזכרה של מאיה קנייבסקי ונותן מזה שנים פירות מדהימים, שמי שנמצא היום בסמינר לא יודע לספר את סיפורו של העץ ונדמה לי שזה הסיפור של למה אנחנו מולכם כרגע.

צאלה מיינרט: המרכז הוא מרכז חשוב שדוגל בתפיסה של יצאת מהקהילה, חזרת לקהילה.

צאלה מיינרט: עולים מתפוצות שונות, יוצאי ברית המועצות לשעבר, אתיופיה, צרפת, דרום אמריקה, אני לא יודעת את מי לא הזכרתי, ואני רואה פה תמונות של תלמידות שלנו, לומדים בכיתות מעורבות, שותפים בפרויקטים בקהילה, עושים הרבה מאוד עשייה עם הורים שנמצאים במעבר בין-תרבותי ולכן אנחנו צריכים תמיכה על מנת שהמרכז הזה יפרח ויעלה וייתן את הפירות כמו עץ התפוז שנמצא שם.

צאלה מיינרט: וכדי שאנשים יידעו על מה מדובר, ממש בימים אלה מיכאל ואני עוסקים בפעילות מול שני קולות קוראים להעביר את כל הידע של עבודה עם הורים עולים לאנשי חינוך.

צאלה מיינרט: כל הדבר הזה יצטרך להיקטע אם לא יהיה מרכז.

צאלה מיינרט: בשביל שתי תוכניות הכשרה אין צורך במרכז ולכן השאלה היא לא כמה לומדים יהיו.

צאלה מיינרט: למרבה ההפתעה מיכאל עשה עבודה מדהימה ויש לנו השנה שתי תוכניות שעומדות להיפתח והלומדים בתוכניות האלה יצטרפו למעגל של מאות לומדים שבעזרתו של מיכאל ובעזרתנו יכולים לעשות עבודה מדהימה בקהילה.

צאלה מיינרט: אני יודעת שגם לרינה יש תוכניות להרחיב את הפעילויות ואולי היא תוכל לדבר על זה אחרי זה.

צאלה מיינרט: לפי דעתי הדבר החשוב הוא לא כמה לומדים, אלא הסכום שהמכללה מבקשת על מנת לקיים מרכז באופן שוטף ולא רק השנה, אלא שזה לא יעמוד לעולם יותר בסימן שאלה.

צאלה מיינרט: בתוך מכללה לחינוך, כשקיים מרכז להורות ומשפחה במעבר בין-תרבותי, זו תפיסת עולם, זאת אמירה, אלא שבשנים האחרונות המכללה לא יכולה להרשות לעצמה להחזיק מרכזים שלא יכולים לממן את עצמם.

צאלה מיינרט: אני הייתי שמחה לא לדבר על 150,000 שקל, אלא על 200,000, 220,000 לפחות, על מנת שנוכל מעבר להחזקה של המרכז להיות בפעילות שוטפת, רחבה, מרחיבה, ואתם כולכם תוכלו להגיד לעצמכם שעשינו הרבה למען הורות במעבר בין-תרבותי.

צאלה מיינרט: עד כאן, זה ככה מבוא, אם מישהו רוצה לשאול אותי משהו, בשמחה.

אלכס קושניר: אני רוצה להגיד כמה מילים.

אלכס קושניר: קודם כל אני התחלתי לטפל בנושא הזה של מרכז 'מאיה' כבר מזה שלושה וחצי חודשים בערך כשמיכאל פנה אליי.

אלכס קושניר: בהתחלה אמרנו, טוב, למי זה שייך, אמרו לנו ששייך למשרד החינוך.

אלכס קושניר: שלחנו מכתב למשרד החינוך, לא קיבלנו תשובה, בסופו של דבר הבנו שזה לא במשרד החינוך אלא זה המשרד להשכלה גבוהה.

שלומית אבינח: זה לא המשרד להשכלה גבוהה.

שלומית אבינח: אמרו לנו, לפרוטוקול - - -

אלכס קושניר: רגע, שנייה, שלומית.

אלכס קושניר: שלחנו את זה לשם, אמרו לנו שזה לא שם, זה כן במשרד החינוך.

אלכס קושניר: בקיצור פינג פונג מטורף כאשר בסך הכול מדובר בתקציב של כ-200,000 שקלים.

אלכס קושניר: לא הייתה לי ברירה, לא יכולתי לפתור את זה בכלים שיש לי כחבר כנסת בודד ולכן הבאתי את זה לוועדה.

אלכס קושניר: דוד, באמת, מדובר בסכום מצחיק שאמור לסייע להרבה מאוד הורים.

דוד ביטן: מה תקציב המרכז?

אלכס קושניר: 220,000 שקל.

אלכס קושניר: זה מה שהם - - -

דוד ביטן: זה כולל התשלומים של הסטודנטים, נכון?

אלכס קושניר: לא, 220,000 שקל זה התקציב שהם צריכים מהמדינה כדי לקיים את המרכז.

דוד ביטן: אז בואו רגע נבהיר, מה התקציב שלך?

מיכאל קיפניס: 150,000 שקל כדי לשרוד, 220 - - -

דוד ביטן: לא, אתה לא עונה לשאלה.

דוד ביטן: אתה לא פועל רק במסגרת הסטודנטים, יש לך עוד פעילויות, נכון?

דוד ביטן: מה התקציב שאתם צריכים כדי להפעיל את כל הפעילויות האלה שמזה אתה צריך להוריד את מה שהסטודנטים משלמים, אני לא יודע כמה הם משלמים.

אלכס קושניר: לא, הסטודנטים משלמים למכללה, ללימודים, זה משהו אחר לגמרי, אלה פעולות אחרות.

אלכס קושניר: תפריד.

דוד ביטן: הפעילויות האחרות - - -

צאלה מיינרט: נכון.

טלי פלוסקוב: רגע, הם אומרים לא.

טלי פלוסקוב: כן, לא, תחליטו.

צאלה מיינרט: אלכס מאוד צודק, סליחה שאני אומרת, הסטודנטים משלמים על תוכניות הכשרה, זה סיפור אחר.

צאלה מיינרט: דרך אגב, זה גם לא מכסה את עצמו.

צאלה מיינרט: 220,000 שקל זה הסכום שנדרש להפעלת המרכז לביצוע פרויקטים, לעבודה עם מנחים מוסמכים, להצעות של עבודה עם הורים בקהילה, להרחבה של הפעילות.

צאלה מיינרט: זה מרכז שצריך לנשום, הוא לא יכול להיות חנוק בעלויות שנכנסות ויוצאות לתקציב של סטודנט שלומד ומורה מקבל תשלום ועוד מימון של כיתה.

צאלה מיינרט: זה לא קשור.

צאלה מיינרט: הדברים האלה לא קשורים.

דוד ביטן: הבנתי.

דוד ביטן: אם אתה רוצה 200,000 וקיבלת 60,000, מאיפה בא המקור השני?

מיכאל קיפניס: משום מקום.

דוד ביטן: מה זה משום מקום?

מיכאל קיפניס: זו הבעיה.

מיכאל קיפניס: התשלומים שאנחנו מקבלים, ותודה רבה ממשרד החינוך, פחתו ביותר משני שלישים.

דוד ביטן: אז מה עשית?

דוד ביטן: אני לא מבין, הוצאת פחות?

אלכס קושניר: הוא צמצם את הפעילות, יש לו ברירה?

דוד ביטן: צמצמת את הפעילות?

מיכאל קיפניס: נכון.

מיכאל קיפניס: עכשיו למשל עשינו גיוס, קמפיין - - -

דוד ביטן: אז על מנת לעשות את הפעילות של שנה שעברה קיבלת 55,000?

מיכאל קיפניס: בדיוק.

דוד ביטן: הפעילות המינימלית זה 55,000?

דוד ביטן: אז למה אתה מדבר על 200?

צאלה מיינרט: דוד, אני אסביר לך.

צאלה מיינרט: 55,000 אפילו לא מממן את קיומו של מיכאל כראש מרכז ולכן המרכז נסגר.

דוד ביטן: לכן אני שואל.

דוד ביטן: אז מה הם עשו שם?

דוד ביטן: לא הבנתי.

אלכס קושניר: המקור הנוסף הגיע מהמכללה, נכון?

צאלה מיינרט: המקור הנוסף הגיע שנים מהמכללה, באה המכללה ואמרו: לא יכולים יותר, אין לנו.

דוד ביטן: כמה המכללה שמה?

דוד ביטן: בתש"פ הוא קיבל 55,000 ממשרד החינוך, כמה אתם הוספתם?

צאלה מיינרט: תראה, היו שנים שהמכללה הוסיפה שקל לשקל ואפילו היה מדובר על 120,000 אל מול 120,000, אבל באה המכללה הסתכלה, ככל שיש פחות כסף היקף הפעילות יורד ואז זה הגיע כמעט לדרגת אפס ומה שנשאר זה תוכניות הכשרה ולא שום מעורבות בקהילה.

דוד ביטן: אם אנחנו נדאג ל-100,000 ממשרד החינוך אתם תוסיפו 100,000 שקל?

צאלה מיינרט: אני קיבלתי מנדט להגיד שהמכללה לא תוכל להוסיף שקל.

צאלה מיינרט: זה המנדט שקיבלתי, לצערי הרב.

דוד ביטן: נו, אז אתם גם כן לא בסדר פה, לא רק משרד החינוך לא בסדר.

מיכאל קיפניס: אנחנו לא מאשימים את המשרד, כן?

דוד ביטן: אז מה אני צריך את המכללה?

דוד ביטן: אתם משמשים להם במה על מנת לרשום סטודנטים?

מיכאל קיפניס: לא רק.

דוד ביטן: למה לא?

מיכאל קיפניס: מכללה זה מקום - - -

דוד ביטן: אז אתם גם כן יש לכם אינטרס.

דוד ביטן: אז לפי זה אתם רוצים לצאת מהתמונה ולקבל את הסטודנטים.

דוד ביטן: זה לא הולך ככה, אני מאוד מצטער.

דוד ביטן: אתם גם כן צריכים להביא משהו.

מיכאל קיפניס: אם אפשר להגיד?

דוד ביטן: רגע, אתה תעצור.

דוד ביטן: אתם גם צריכים להביא משהו בעניין הזה.

דוד ביטן: אנחנו נארגן את הכסף הזה, אני לא רואה בעיה מיוחדת בשביל 100,000 שקל.

דוד ביטן: תגידו מה אתם מוסיפים.

דוד ביטן: אז אתם לא יכולים 100, תוסיפו 70, 80, לא יודע מה.

דוד ביטן: את צריכה להתייעץ עם מישהו על זה?

צאלה מיינרט: לא, האמת שאני נשלחתי עם מסר מאוד ברור שנכון לאיך שהדברים נראים בשלוש השנים האחרונות - - -

דוד ביטן: כן, אז אני אומר לך שהמסר הוא לא הגיוני.

טלי פלוסקוב: צריך לשנות את המסר.

צאלה מיינרט: ובטח בתקופת הקורונה.

אלכס קושניר: חייב מצ'ינג של המכללה, חייב.

דוד ביטן: המסר לא הגיוני, אני מאוד מצטער.

טלי פלוסקוב: צריך להעביר את המסר מהוועדה שאנחנו מוכנים לעזור בתנאי שגם אתם תיקחו חלק.

דוד ביטן: לכם גם יש אינטרס להפעיל את המרכז הזה בתוך המכללה ולכן אתם גם צריכים להשתתף בהשתתפות מסוימת, אחרת הוא יכול לעבור למכללה אחרת, למה אצלכם?

דוד ביטן: אולי הוא יעבור למכללת ראשון, אני יודע מה?

דוד ביטן: או מכללה במקום אחר, למה סמינר הקיבוצים?

צאלה מיינרט: אני רוצה להיות הכי - - -

דוד ביטן: היה עניין לסמינר הקיבוצים להיות שם.

צאלה מיינרט: רינה, את?

מיכאל קיפניס: היו שנים שלסמינר הקיבוצים על הדגל היה כתוב צדק חברתי ופיתוח של אוכלוסיות.

אלכס קושניר: לא, אין ספק שזה הבית המקצועי.

דוד ביטן: טוב, תחשבי רגע.

אלכס קושניר: דוד, אם אפשר להגיד מילה.

אלכס קושניר: אין ספק שמכללת סמינר הקיבוצים זה הבית המקצועי הנכון לתוכנית הזו, אבל אני מאוד מסכים עם מה שאומר יושב ראש הוועדה, שלא יכול להיות שאנחנו פה דורשים כסף מהמדינה והמכללה, שלאורך באמת הרבה מאוד זמן עמדה בהתחייבויותיה אל מול המרכז, פתאום החליטה שהיא לא עושה את זה.

אלכס קושניר: עכשיו, אם אנחנו יודעים להגדיל את המצ'ינג של המדינה אנחנו מצפים גם להשתתפות בתוכנית הזו מהמכללה.

אלכס קושניר: אמר היושב ראש, לא צריך שקל מול שקל, ברור לנו שגם אצלכם המצב הוא לא פשוט, אבל לפחות תביאו משהו, תביאו איזה שהוא סכום שייתן לו לפעול כמו שצריך.

דוד ביטן: אנחנו נבקש משרד החינוך 100,000 שקל, אתם תוסיפו.

דוד ביטן: תגידו לי, משהו אתם צריכים להוסיף, אין מה לעשות, ואז המרכז יוכל להתקיים עוד שנה ונראה מה יהיה בשנה הבאה, נראה.

דוד ביטן: בינינו, הרי את יודעת שאם היו נרשמים 70 סטודנטים לא הייתם מתווכחים, אבל נרשמו 40 אז אתם קצת נסוגותם.

אלכס קושניר: זה גם עניין של ביצה ותרנגולת.

אלכס קושניר: אם המרכז יופעל אז יהיו סטודנטים.

דוד ביטן: ברור.

שלומית אבינח: יש גם אי ודאות.

מיכאל קיפניס: אנחנו אפילו לא גייסנו לתוכנית הדגל שלנו בגלל שלא ידענו עד כמה אפשר להתקיים.

שלומית אבינח: נכון, הוא באי ודאות.

דוד ביטן: אני מציע, תקבעי ל-20 דקות ביום שני הבא.

שלומית אבינח: ביום שני הבא דיון המשך.

דוד ביטן: אנחנו ממתינים לתשובה שלך בעניין הזה, שתהיה מגמה חיובית.

דוד ביטן: עד אז אנחנו כבר נביא תשובה ממשרד החינוך, בסדר?

טלי פלוסקוב: בדיוק.

צאלה מיינרט: דוד, אני רוצה לשאול שאלה.

צאלה מיינרט: אני רואה שרינה כהן רוצה להגיד משהו וזה נראה לי מאוד מאוד חשוב, אני רק רוצה לשאול שאלה, זה יהיה נכון להגיד שיש התחייבות על 100,000 שקל ורוצים לדעת אם המכללה יכולה לעמוד מול זה ולתת את מה שהיא יכולה לתת?

דוד ביטן: לא, אני אמרתי ביום שני הבא אני אבוא עם תשובה מסודרת מהמשרד.

דוד ביטן: אנחנו נדאג לתת תשובה מוסמכת, אני מקווה שזה יהיה 100,000 שקל, ואתם תוסיפו.

דוד ביטן: גם נוח לי לבוא לשר ולהגיד: תראה, אתה נותן וגם הם נותנים.

דוד ביטן: לא יודע למה הורידו, למה המשרד הוריד לכם את הכול?

צאלה מיינרט: זאת שאלה שתצטרך להישאל, אני חושבת שלרינה יש תשובות מצוינות.

צאלה מיינרט: רינה הגיעה בזמנו כשהיא עברה לשפ"י במשרד החינוך עם סכום מאוד גדול שהלך וירד, אבל אני הייתי שמחה אם רינה הייתה מקבלת רגע את זכות הדיבור.

דוד ביטן: אז בוא נשמע את רינה.

דוד ביטן: עד יום שני הבא תמציאי לנו תשובה.

טירה גלינויר: אבל רינה היא לא נציגת המשרד.

דוד ביטן: את משרד החינוך?

דוד ביטן: אז בואו נשמע את משרד החינוך.

דוד ביטן: רק רגע, אני מאוד מצטער, מה התפקיד של רינה כהן?

שלומית אבינח: היא המייסדת.

אלכס קושניר: לא, אנחנו צריכים תשובה ממשרד החינוך.

דוד ביטן: לא, חשוב לי משרד החינוך כרגע.

דוד ביטן: עוד מעט, גב' כהן.

דוד ביטן: משרד החינוך.

דוד ביטן: למה ביטלתם?

דוד ביטן: זה כסף קטן, הלוא 60 מיליארד זה התקציב שלכם, מה קרה?

בטי ריטבו: אז אני רוצה לומר, אני מרכזת ומפקחת על מרכזים להורים שחלקם בקהילה וחלקם במכללות.

בטי ריטבו: זה פורום שרינה יסדה, רינה הקימה, היא הייתה לפניי בתפקיד ואני חושבת שבהחלט שווה לשמוע אותה.

בטי ריטבו: התקציב, מדובר בתקציב תוספתי שעם השנים ירד ויש לנו סל ועם השנים הוא ירד והצרכים של המשרד בנושא של הורים עלו יותר ויותר ואז העוגה הולכת וקטנה.

אלכס קושניר: זאת אומרת זה כסף שלא נמצא בבסיס התקציב?

בטי ריטבו: זה לא בבסיס התקציב, זה תוספתי.

בטי ריטבו: המרכזים וההקצבה נעשית על פי קריטריונים ברורים שאנחנו הולכים לפיהם וגם קריטריונים דיפרנציאליים, זאת אומרת שאם יש לי X סכום ו-X מרכזים שמגישים את הבקשה זה מתחלק.

בטי ריטבו: אני לא יכולה לומר מה יהיה הסכום השנה כי יכול להיות שהשנה במקום שמונה מרכזים יגישו את מועמדותם תשעה מרכזים.

אלכס קושניר: כמה מרכזים כאלה יש לך?

בטי ריטבו: כרגע יש לנו שמונה מרכזים.

אלכס קושניר: מה היה התקציב בשנה שעברה?

בטי ריטבו: התקציב שהיה בשנה שעברה זה 600,000 שקל.

דוד ביטן: והשנה לא יהיה?

בטי ריטבו: אני מקווה, אני לא יכולה לומר.

אלכס קושניר: השנה בגלל שאין תקציב אז אין להם.

דוד ביטן: אז הנה, שמונה כפול 55 זה 400,000 איפה עוד 200?

אלכס קושניר: לא, זה לפי גודל המכרז.

בטי ריטבו: לא, אנחנו מקציבים מתוכם 20% למרכז שהוא מרכז ארצי לקידום הקשר והשותפות החינוכית עם הורים, יש לנו ממש קריטריונים, ה-80% אנחנו מחלקים לכל המרכזים - - -

דוד ביטן: אז למה אתם לא נותנים הודעה שמשהו יהיה?

דוד ביטן: למה נתתם הודעה שאין תקציב?

אלכס קושניר: רגע, בכל המרכזים כרגע אין תקציב?

אלכס קושניר: כולם הולכים להיסגר או רק 'מאיה'?

בטי ריטבו: לא, אני שמעתי על מרכז 'מאיה', לא על האחרים.

אלכס קושניר: אז איך האחרים מתוקצבים?

בטי ריטבו: האחרים מתוקצבים גם דרך אותה ועדה.

אלכס קושניר: אז לא הבנתי.

דוד ביטן: אז מה הבעיה פה?

דוד ביטן: לא הבנתי.

טלי פלוסקוב: אז למה 'מאיה' לא תקבל את הכסף הפעם?

בטי ריטבו: אני לא אמרתי ש'מאיה' לא תקבל.

בטי ריטבו: אם 'מאיה' תגיש את הבקשה - - -

דוד ביטן: הגשתם את הבקשה?

בטי ריטבו: עוד לא הוצאנו קול קורא.

בטי ריטבו: כשאנחנו נוציא את ה - - -

טלי פלוסקוב: עוד לא הוציאו קול קורא בכלל.

שלומית אבינח: אבל בנובמבר מתחילה שנה.

בטי ריטבו: אני רוצה לומר, אנחנו מוציאים קול קורא בערך סביב נובמבר-דצמבר, זה עד סוף שנת המס.

דוד ביטן: לא, רגע, לאט לאט.

דוד ביטן: אתם עמותה?

דוד ביטן: איך אתם פועלים?

מיכאל קיפניס: אנחנו חלק מעמותה בשם סמינר הקיבוצים.

דוד ביטן: אוקיי, אז אתם תודיעו לסמינר הקיבוצים – תגישו את הבקשה, מה זאת אומרת?

מיכאל קיפניס: אנחנו מגישים.

אלכס קושניר: עכשיו הבנתי את הבעיה.

דוד ביטן: תגידו לי, מתי אתם מתכוונים לפרסם את זה?

דוד ביטן: כשהשנה תסתיים?

דוד ביטן: נו באמת, מה קורה לכם?

בטי ריטבו: אנחנו נפרסם את זה כשאני אדע בדיוק שיש את התוספת הזאת שאנחנו מקבלים, אנחנו לא נפרסם - - -

אלכס קושניר: בטי, זה מבחן תמיכה 3א?

בטי ריטבו: לא, זה קול קורא מיוחד להקצבת מרכזים.

אלכס קושניר: בסדר, אבל זאת תמיכה, נכון?

בטי ריטבו: אני לא יודעת איך קוראים לזה במינוח.

טלי פלוסקוב: אם זה קול קורא זה בטוח תמיכה.

טלי פלוסקוב: זו מדיניות של תמיכות.

אלכס קושניר: לא, זה יכול להיות גם תקצוב.

דוד ביטן: אני בכלל רואה בעיה שכל העמותות האלה, לכולם תהיה בעיה.

אלכס קושניר: לא, אני אגיד לך מה קורה.

אלכס קושניר: זה כמו עם הרשויות, יכול להיות שיש מרכזים אחרים שנמצאים בעמותות חזקות יותר ואז עמותת האם, כמו סמינר הקיבוצים, ישימו סכום ביניים עד שיוצא קול קורא.

דוד ביטן: שאר המרכזים זה גם קשור לעולים?

דוד ביטן: רק אתם עולים?

בטי ריטבו: אני רוצה לומר, אנחנו לא יזמנו את הסגירה.

בטי ריטבו: הסגירה של המרכז הייתה ביוזמת סמינר הקיבוצים.

בטי ריטבו: אני מאוד מקווה שהתקציב יגיע ואני מאוד מקווה שמרכז 'מאיה' - - -

דוד ביטן: סמינר הקיבוצים החליט להפסיק לממן להם עד.

טלי פלוסקוב: דוד, אבל לפי מה שהבנתי אף אחד לא אומר שלא יהיה כסף, יכול להיות שכסף יהיה.

טירה גלינויר: המשרד לא אמר שהוא לא יתקצב את 'מאיה'.

דוד ביטן: יהיה, אבל לא יהיה גדול, יהיה בערך כמו שנה שעברה.

טלי פלוסקוב: נכון.

טלי פלוסקוב: כמו בשנה שעברה.

בטי ריטבו: בערך כמו בשנה שעברה, כן, כאשר אנחנו מבקשים מהמרכזים האחרים לא להסתמך רק על ההקצבה של המשרד, יש מכללה, יש סטודנטים.

טלי פלוסקוב: זה מה שאנחנו אמרנו, השתתפות עצמית מה שנקרא.

בטי ריטבו: יש את הפרויקטים בקהילה.

בטי ריטבו: אנחנו מאוד מטפחים את הפרויקטים.

אלכס קושניר: בשנה שעברה מתי יצא קול קורא?

בטי ריטבו: בשנה שעברה יצא קול קורא נדמה לי בסוף נובמבר, ממש ברגע האחרון.

אלכס קושניר: אז בואו נשאל את סמינר הקיבוצים איך בשנה שעברה הם פתחו את התוכנית.

דוד ביטן: כי בשנה שעברה הם רצו, עכשיו הם לא רוצים.

טירה גלינויר: דוד, אני רוצה רגע להבהיר משהו.

טירה גלינויר: לא יצאה הודעה מהמשרד שאנחנו מפסיקים לתקצב את 'מאיה'.

טירה גלינויר: קודם סמינר הקיבוצים החליט שהוא לא מתקצב את מרכז 'מאיה', אנחנו לא הודענו שום הודעה כזאת.

טירה גלינויר: אנחנו מוציאים קולות קוראים באוקטובר או נובמבר.

דוד ביטן: אז למה הם החליטו שהשנה לא יהיה תקציב?

טירה גלינויר: אין לנו מושג, אנחנו לא הודענו כלום.

שלומית אבינח: תחזיר את צאלה, בבקשה.

דוד ביטן: את שמעת את הדיון שהיה פה?

צאלה מיינרט: בוודאי.

דוד ביטן: למה החלטתם שלא יהיה תקציב ממשרד החינוך?

צאלה מיינרט: התקציב של משרד החינוך הלך וירד בשנים האחרונות, הפעילות של מרכז 'מאיה' סבלה בשנים האחרונות מכל מיני דברים שלא הצליחו להתרומם, חלקם היו קשורים בתקציב מאוד נמוך.

צאלה מיינרט: להגיד לכם, אני מאוד עצובה מההחלטה של המכללה.

דוד ביטן: בקיצור, אתם לא רוצים את המרכז אצלכם.

צאלה מיינרט: זאת בפירוש החלטה שאומרת שעבור שתיים-שלוש תוכניות אין צורך במרכז, הפעילות של מרכז 'מאיה' יכולה להתקיים בתוך מרכז אחר.

צאלה מיינרט: אני באופן אישי לא מסכימה לזה ואני שמחה לשמוע, גם מבטי וגם מטירה שהסכום שאתם, דוד ואלכס, מדברים עליו והסכום ממשרד החינוך, אם שני הדברים האלה מובטחים הרבה יותר קל לי לבוא למכללה, לי ולמיכאל כמובן, לבוא ולמכללה ולהגיד שזה מה שסביר להניח שמובטח, עכשיו צריך לראות את התמיכה של המכללה וביחד לצאת לדרך חדשה והרבה יותר - - -

אלכס קושניר: תעצרי שנייה, אני מציע רגע פתרון ביניים.

אלכס קושניר: האם אפשר לקבל איזה שהיא תשובה מוסמכת ממשרד החינוך שתגיד שהקול הקורא לאותם מרכזים להורות ייצא כפי שיצא בשנה שעברה, בסביבות אוקטובר-נובמבר, והתקציב המשוער לכל הפרויקט, לא רק לפרויקט 'מאיה', אלא בכלל, הוא כך וכך כסף.

אלכס קושניר: ואז מכללת סמינר הקיבוצים תדע לעשות את ההערכה ולהבין מה החלק היחסי, כפי שהיה בשנה שעברה, ואז הם יוכלו לתת תקציב ביניים.

דוד ביטן: למה הורדתם להם?

דוד ביטן: התקציב הזה של ה-600 ירד כל שנה?

דוד ביטן: או בחלוקה הפנימית נתתם פחות ל'מאיה'?

בטי ריטבו: התקציב הכולל לכל המרכזים היה בשנה שעברה 600,000 שקל.

דוד ביטן: וכמה היה לפני שנתיים?

בטי ריטבו: אני חושבת ש-700 ומשהו.

בטי ריטבו: זה הולך ויורד, לצערי הרב, ושוב, הסכום הזה הוא בהתאם לבקשה ולקריטריונים ברורים שהמרכז מגיש.

דוד ביטן: יש בעיה פה.

אלכס קושניר: לא, אין שום בעיה, הדבר היחיד שצריך לעשות - - -

טלי פלוסקוב: פשוט אנחנו לפי דעתי מדברים על זה מוקדם מדי.

דוד ביטן: יכול להיות שהם לא ייתנו להם בסוף, ייתנו למישהו אחר.

אלכס קושניר: בסדר, אבל הדבר היחיד שאתה יכול לייצר פה זה לייצר ודאות.

אלכס קושניר: איך אתה מייצר ודאות?

דוד ביטן: כן, אבל הוודאות פה היא על 60,000 שקל.

אלכס קושניר: משרד החינוך מודיע שבכוונתו לצאת בקול קורא בתקציב כפי שהיה בשנה שעברה באותם קריטריונים, סמינר הקיבוצים מבין מזה, יודע לגזור מזה את המשמעויות, כפי שהיו בשנה שעברה, ומוציא בקשה בהתאם ונותן תקצוב ביניים.

אלכס קושניר: זה דבר פשוט שצריך לעשות.

דוד ביטן: אני אגיד לך מה, מה שאני רואה זה שגם החלק היחסי של מרכז 'מאיה' במסגרת הכללית מול העמותות האחרות גם ירד.

אלכס קושניר: כן, אבל זה תלוי בקשה.

דוד ביטן: אבל זה בגלל הפעילות שלהם, כנראה שהם ירדו בפעילות שלהם בגלל בעיות תקציב.

דוד ביטן: אין מספיק תוכניות, אתה מבין, קושניר?

אלכס קושניר: אני מבין.

דוד ביטן: זו הבעיה.

בטי ריטבו: אם אני יכולה לומר, ומיכאל מכיר את זה, יש קריטריונים שהם אחידים לכולם ויש קריטריונים דיפרנציאליים, ביניהם מספר התלמידים שבמרכז, כאילו יש כמה קריטריונים, וגם פרסומים שהמרכז יוציא, בין היתר, אז זה ירד.

דוד ביטן: בסדר, את יושבת בקול קורא הזה?

בטי ריטבו: אני חלק מהוועדה שיושבת.

דוד ביטן: אז את יכולה להגיד לנו עד יום שני הבא בהנחה שהם יגישו את הבקשה כמה יהיה התקציב שלהם?

בטי ריטבו: לא, משום ש - - -

דוד ביטן: אז איך אני יכול להבטיח להם?

דוד ביטן: אני לא יכול להבטיח להם.

אלכס קושניר: הם לא יכולים, אני מבין את זה.

בטי ריטבו: אני לא יכולה, יש ועדת הקצבות.

אלכס קושניר: אתה לא יכול לבוא ולהגיד שמתוך סך התקציב לעמותה כזו אקצה כך וכך, כי אתה לא יודע בדיוק מה תהיה הבקשה, אבל הם כן יכולים להגיד שמסך התקציב יש כך וכך כסף - -

צאלה מיינרט: אפשר להגיד משהו?

צאלה מיינרט: אני פשוט אצטרך ללכת עוד רגע.

אלכס קושניר: - - ואז הם כבר יודעים לעשות את המשמעויות לבד, הם לא צריכים אף אחד.

דוד ביטן: כן, אבל היא יודעת כמה תלמידים נרשמו, מה המסגרות שלהם.

אלכס קושניר: כן, אבל הם יודעים כבר להתחיל לפעול כדי לקדם את זה.

אלכס קושניר: אתה צריך פה תקצוב ביניים מסמינר הקיבוצים, והם יכולים לעשות את זה אך ורק במידה שיש קול קורא.

דוד ביטן: הם ייתנו לך תקצוב אם אתה תבוא ותגיד להם מה התקציב של משרד החינוך, אתה לא מבין?

בטי ריטבו: אני יכולה לומר את זה רק אחרי החלטה של ועדת ההקצבות.

אלכס קושניר: ברור, אני מבין.

בטי ריטבו: רק עם כל המסמכים.

בטי ריטבו: אני לא יכולה לומר - - -

אלכס קושניר: היא לא יכולה להגיד לפני.

דוד ביטן: אם ככה, זה הביצה והתרנגולת.

דוד ביטן: עם כל הכבוד לכם, הכול בסדר, הנהלים שלכם בסדר גמור, אבל תיקחו את הנהלים למבקר המדינה ותיקחו את זה ליועץ המשפטי ומרכז 'מאיה' לא יהיה.

דוד ביטן: זה ברור לגמרי כבר.

דוד ביטן: על מנת שאנחנו נרבע את המעגל אתם צריכים לבוא ולהגיד לפחות לסמינר הקיבוצים מעין הערכה, הערכה, לא התחייבות, שאם הם יגישו בקשה בהיקף הפעילות שהיה להם, בהיקף התקציב שהולך להיות התקציב שלהם יהיה 60,000 שקל, נגיד.

דוד ביטן: משהו צריך לדעת, אי אפשר להשאיר את זה פתוח ואחר כך – אז איך הם יידעו?

דוד ביטן: אני לא רואה מצב שאני יכול להביא להם 100,000 שקל לפי מה שאת אומרת, כי היקף הפעילות שלהם גם ירד, היקף התלמידים שנרשמים ירד ואז באופן אוטומטי הם יורדים בתקציב גם.

שלומית אבינח: אבל הוא לא יכול להבטיח את התלמידים, הוא לא יודע אם יש לו - - -

דוד ביטן: על מנת שאני אתן להם 100,000 שקל אני צריך להעלות את התקציב של ה-600 ל-900 או למיליון שקל, זו התוצאה, זה החלק היחסי שלהם.

שלומית אבינח: הוא גם לא יכול לגייס תלמידים, הוא לא יכול להבטיח כי אין לו ודאות.

אלכס קושניר: דוד, עוד פעם, זה לא פרויקט חדש, זה פרויקט שרץ הרבה מאוד שנים.

אלכס קושניר: הם יודעים בסמינר הקיבוצים - - -

דוד ביטן: אז שיבואו ויגידו.

אלכס קושניר: בסמינר הקיבוצים הם יודעים להעריך מסך התקציב כמה כסף הם יקבלו, לפי תוכניות שהם מתכננים, כי הם עשו את זה כבר 19 שנה.

אלכס קושניר: לכן אם יבוא משרד החינוך ביום שני - - -

דוד ביטן: הבנתי.

דוד ביטן: שיבואו ויגידו מה הערכת תקציב, הערכה.

דוד ביטן: אם הם לא יגידו אז לא יהיה מרכז 'מאיה'.

אלכס קושניר: עזוב, מספיק שהם יגידו שיהיה קול קורא וסך תקציב לכלל המרכזים יהיה כך וכך.

דוד ביטן: לא, זה לא מספיק.

דוד ביטן: לא, הם יגידו את זה ויוסיפו שלאור הפעילות שלהם מול העמותות האחרות ההערכה שלנו שהתקציב יהיה פלוס מינוס כמו שנה שעברה, נגיד.

דוד ביטן: משהו הם צריכים להגיד, אחרת זה לא שווה.

דוד ביטן: וזה לא בעיה להגיד את זה, בחייך, היא יושבת שם, היא יכולה בערך להעריך.

דוד ביטן: היא לא מתחייבת, כותבים שזה לא התחייבות, אבל זו הערכה.

דוד ביטן: מה הבעיה?

דוד ביטן: זה לא יילך אחרת.

שלומית אבינח: רינה כהן, המייסדת, רוצה.

דוד ביטן: בסדר, הבנתי, אנחנו לא צריכים לשמוע הרצאות, נו באמת.

דוד ביטן: אני רוצה לפתור את הבעיה.

דוד ביטן: כל אחד רוצה להגיד לי דברים, מה יעזור לי שאני אשמע את גב' כהן שהייתה המייסדת?

רינה כהן: אני חושבת שזה יעזור.

רינה כהן: אני הגעתי מהאגף לחינוך מבוגרים לשפ"י עם שני מיליון שקלים לנושא הורים, שני מיליון שקלים לנושא הורים.

רינה כהן: שושני הבטיח שני מיליון שקלים ועם זה הגעתי לשפ"י, בדרך איכשהו בשפ"י או ליד שפ"י מיליון שקלים נעלמו, נשאר מיליון.

רינה כהן: מהמיליון אני שומעת עכשיו שיש 600,000.

רינה כהן: הדבר הוא איך מחוללים קליטה נכונה במדינת ישראל כשהעולים מהווים יותר מ-50% מהאוכלוסייה.

רינה כהן: מרכז 'מאיה' זה מרכז ארצי לקידום קליטה נכונה ומיטיבה עם העולים, אין תחליף למרכז 'מאיה', אפשר לשים אותו באיזה מכללה שרוצים, אבל אין תחליף למרכז 'מאיה'.

רינה כהן: אני חושבת שהמיקום שלו בסמינר הקיבוצים זה מיקום נכון כי סמינר הקיבוצים זאת מכללה רב תרבותית שמכבדת את כל התרבויות ויודעת לעבוד איתם.

רינה כהן: זה מה שמקדמים.

רינה כהן: הנושא הוא נושא הורים במדינת ישראל והיחידה הנקלטת לצורך ועדת הקליטה הזאת זאת משפחה.

רינה כהן: המנהיגים של המשפחה הם ההורים.

רינה כהן: הבנו את זה עוד יותר טוב בקורונה.

רינה כהן: המנהיגות מתחילה בבית והורים היום זקוקים לתמיכה והורים עולים בוודאי זקוקים לתמיכה.

רינה כהן: משרד החינוך תומך בשמונה או תשעה מרכזים, אבל, רבותיי, זה פחות מהמרכזים שישנם.

רינה כהן: ישנם הרבה יותר מרכזים, המשרד לא תומך במרכזים ברשויות מקומיות ואדוני מכיר טוב מאוד מרכז ברשות מקומית בראשון לציון שגם כן נמצא עכשיו במעבר כזה או אחר ואיכשהו לא כל כך מתפקד, לצערי הרב.

רינה כהן: מרכז נפלא, שאתה מכיר אותו מהבית.

רינה כהן: הדבר הוא שאנחנו חייבים מרכזים להורים כדי שיהיו שם מנחים מקצועיים, אנחנו עוסקים בדיני נפשות וההורים חייבים היום לקבל הדרכה.

רינה כהן: אנחנו מכשירים את המנחים כדי שתהיה הדרכה מקצועית אחראית וכולנו נוכל לישון בשקט בלילה, זה מה שמרכז 'מאיה' עושה פלוס פרויקטים לקידום קליטה בקהילה של קשר בין עולים לוותיקים, בין קבוצות שונות - - -

דוד ביטן: תודה רבה.

דוד ביטן: מה העניין הזה?

דוד ביטן: לא הבנתי.

דוד ביטן: איך יכול להיות שנכנסים בלי שאני מאשר את זה?

דוד ביטן: אני אומר שאני לא רוצה לשמוע הרצאות אז אני לא רוצה לשמוע הרצאות.

דוד ביטן: מה זה נותן?

דוד ביטן: אני רוצה להבין רגע, מרכז 'מאיה' עושה גם פעילות לעולים, נכון?

מיכאל קיפניס: בהחלט.

מיכאל קיפניס: אוכלוסיית היעד שלנו זה עולים, משפחות עולים.

דוד ביטן: אני צריך ככה, בואו נפתור את הבעיה הזאת אחת ולתמיד.

דוד ביטן: אתה תכתוב מכתב לשרת הקליטה ותעביר לנו אותו, שהשנה הזאת היא תשתתף ב-40,000 שקל.

שלומית אבינח: נציגי משרד הקליטה כאן.

דוד ביטן: מי זה ממשרד הקליטה?

דוד ביטן: לא צריך, תעשה לי מכתב למשרד הקליטה שהמרכז עומד להיסגר ואתם רוצים השתתפות של 40,000 שקל מהמשרד בנוסף להשתתפות של משרד החינוך ב-60,000 שקל.

דוד ביטן: לשנה הזאת.

שרי פייר: אני ממשרד הקליטה, אני אשמח להגיב.

דוד ביטן: שנייה רגע.

דוד ביטן: אנחנו נדאג ל-100,000 שקל האלה, אתם תיתנו את המכתב כמו שאנחנו מבקשים אותו ואתם יכולים לעשות הערכה כמה לאור השנים הקודמות ולאור הפעילות שיש לכם וכמה סטודנטים נרשמו, אתם יכולים לעשות הערכה, לא נראה לי שזה יירד, אלא אם כן התקציב של ה-600 יירד ל-500.

דוד ביטן: אבל אם התקציב של ה-600 נשאר אז יהיה להם בערך כמו בשנה שעברה, פלוס מינוס, 55,000.

דוד ביטן: משרד הקליטה ישלים ל-100 וכמובן שהסמינר גם ייתן משהו ובזה נגמור את הסיפור של השנה הזו.

דוד ביטן: מה יהיה בשנה הבאה אחרי הקורונה?

דוד ביטן: ירחם השם.

דוד ביטן: זה הכול.

דוד ביטן: ככה נעשה את זה.

דוד ביטן: אני אדבר עם שרת הקליטה ואני לא צריך לדבר עם שר החינוך בשביל זה, נכון?

בטי ריטבו: ברשותך, אדוני היושב ראש, אני יכולה להוסיף משפט בקיצור?

דוד ביטן: כן.

בטי ריטבו: קודם כל אני מאוד מברכת על הדברים של רינה, אבל אני רוצה לומר - -

דוד ביטן: מאה אחוז, אבל זה לא פותר לי את הבעיה.

בטי ריטבו: - - שבשנים האחרונות משרד החינוך עובד עם עולים, עם הורים עולים, וכל העבודה עם הורים בכלל ועם עולים ממש התרחבה.

בטי ריטבו: בנוסף כמובן למרכזים.

דוד ביטן: נו?

דוד ביטן: בסדר, אבל אתם לא נותנים תקציב, מה זה אתם עובדים עם עולים?

דוד ביטן: אתם לא נותנים תקציב לעניין הזה.

דוד ביטן: מה אתם נותנים?

דוד ביטן: 55,000 שקל זה כסף?

דוד ביטן: בחייך, מספיק כבר עם זה.

בטי ריטבו: אני רוצה לומר עוד משהו שיכול ל - - -

דוד ביטן: זו בושה וחרפה לתת 55,000 שקל לעניין הזה.

טירה גלינויר: דוד, אבל זה חלק ממשהו הרבה יותר גדול שאנחנו מנגישים לקהילת ההורים, ואני באה מתחום של הגירה ושילוב חברתי.

טירה גלינויר: לנגד עיניי עומדים הילדים וההורים יום יום ואני חייבת להגיד שלפחות מהתפיסה שאני באה ילדים במצב של הגירה ובני נוער הם שואבים את תחושת המסוגלות מהבית.

דוד ביטן: אבל עכשיו אתם במשבר, אז תקשיבו, או שתמצאו סמינר אחר שיקלוט אותם, או שלא.

דוד ביטן: אין, מרכז 'מאיה' לא יהיה, אתם לא מבינים את זה?

דוד ביטן: הכול זה הרצאות, אין מרכז 'מאיה'.

טירה גלינויר: אבל, רגע, שנייה.

טירה גלינויר: דוד, אנחנו רוצים להגיד מה אנחנו עושים עוד.

דוד ביטן: לא יהיה מרכז 'מאיה', זה ברור.

טירה גלינויר: אבל, דוד, אנחנו רוצים להגיד מה אנחנו עושים עוד.

טירה גלינויר: זה חלק - - -

דוד ביטן: אבל זה לא מעניין אותי, מה שמעניין אותי כרגע זה מרכז 'מאיה'.

דוד ביטן: מרכז 'מאיה' מעניין אותי, לא מה משרד החינוך עושה בעניין הזה.

דוד ביטן: מרכז 'מאיה' לפי מה שאני רואה לא יהיה קיים, חבל לכם על הזמן.

דוד ביטן: אז יש לכם שתי אופציות, או לדאוג לתקציב על מנת שהשנה הוא יהיה עד שתמצאו – הנה אני אומר לכם, הם יצטרכו לעזוב את סמינר הקיבוצים, סמינר הקיבוצים לא רוצה אותם.

דוד ביטן: אז או שתמצאו להם מכללה אחרת שתקלוט אותם ותשבו איתם על הסכם חדש, או עם סמינר הקיבוצים.

דוד ביטן: אנחנו צריכים לתת להם פתרון לשנה, בשנה הבאה זה התפקיד שלכם למצוא להם בית אחר כי סמינר הקיבוצים לא רוצה אותם, אין מה לעשות.

דוד ביטן: אם הסמינר לא מוסיף משהו או לא מוכן, אז אין – כשעושים ברשות מקומית גם הרשות נותנת.

דוד ביטן: אז אין, מה אתם רוצים עכשיו?

דוד ביטן: לעשות לי הרצאה מה משרד החינוך נותן?

דוד ביטן: זה לא מעניין.

דוד ביטן: מה שמעניין כרגע, שאולי לא הבנתם את זה מהדיון, אין מרכז 'מאיה', תשכחו מזה.

טירה גלינויר: אבל לא בגללנו, בגלל סמינר הקיבוצים.

דוד ביטן: לא משנה בגלל מי.

דוד ביטן: גם בגללכם, מה זה 55,000 שקל?

טירה גלינויר: אבל אנחנו לא אמרנו שלא נסבסד.

דוד ביטן: מה, זה כסף?

דוד ביטן: בחייהם, מה?

דוד ביטן: זה כסף?

דוד ביטן: מעל 60 מיליארד שקל תקציב יש לכם, אתם נותנים גרושים למרכז לעולים, באמת נו?

דוד ביטן: בחייכם.

דוד ביטן: ואתם אומרים לי שאתם משקיעים, מה אתם משקיעים?

דוד ביטן: 55,000 שקל זה סכום בכלל שאפשר להתקשקש איתו?

דוד ביטן: זה לא מספיק למשכורת של הבן אדם, זה נכון.

דוד ביטן: אם אתם הייתם מפעילים אותו לבד, לא הייתם צריכים לשלם משכורות, של המנהל לפחות?

דוד ביטן: מה?

דוד ביטן: אני לא מבין את זה.

דוד ביטן: לפי מה אתם עושים תחשיבים?

דוד ביטן: העיקר אתם עושים רשימות של מרכזים שאתם מקיימים אותם?

דוד ביטן: לא צריך מרכז הורות, תבטלו את זה, תנו את זה לרשויות המקומיות.

דוד ביטן: יש רשויות שיש מרכזים להורים, תנו להם את זה שם, תנו לכל אחד 5,000 שקל ולהתראות.

דוד ביטן: אבל אם אתם רוצים מטעמכם משהו או תחת הפיקוח שלכם תנו להם תקציב ראוי, מה זה הדבר הזה?

דוד ביטן: אתם לא מבינים את הסיטואציה, אני מאוד מצטער, הסיטואציה היא שלא יהיה מרכז, זו הסיטואציה, כי הסמינר לא רוצה לממן אותם, לא רוצה בכלל לשמוע מהם.

דוד ביטן: אז קחו שנה אחת על מנת שאפשר יהיה למצוא פתרון אחר.

דוד ביטן: אם הם לא, אז הפתרון יהיה במכללה אחרת, אבל משהו.

דוד ביטן: הם לא יכולים מעכשיו לעכשיו.

דוד ביטן: אתם אומרים לי משרד החינוך.

דוד ביטן: בסדר, אין לי טענות למשרד החינוך, משרד החינוך עושה עבודה מצוינת, אבל לגבי מרכז 'מאיה' יש בעיה.

דוד ביטן: ואתם רוצים להסביר לי, מה יש פה להסביר?

דוד ביטן: מרכז 'מאיה' בעצם ייסגר, זו התוצאה של מה שאני שומע.

דוד ביטן: מה אתם רוצים?

דוד ביטן: מה זה יעזור שאני אשמע את המייסדת ואני אשמע אתכם?

דוד ביטן: זה יעזור לי משהו?

דוד ביטן: זה יעשיר את המרכז?

דוד ביטן: משרד הקליטה, את יכולה להעלות אותם?

דוד ביטן: כן, את תצטרכי להמציא לנו 40,000 שקל עד יום שני.

דוד ביטן: מרכז 'מאיה' לא ייסגר.

דוד ביטן: שנה אחת נחזיק אותו, אחרת פעילויות שקשורות לעולים לא יתקיימו השנה.

דוד ביטן: אם המרכז הזה נותן מענה.

דוד ביטן: אם הוא לא נותן לכם מענה בכלל, אז אין בעיה, תסגרו אותו, אני לא צריך אותו, לא צריך את הפרויקט.

מיכל וונש: הוא נותן מענה, אדוני היושב ראש?

שלומית אבינח: הוא נותן מענה.

דוד ביטן: לא יודע, אולי הוא לא נותן מענה.

מיכל וונש: אני לא יודעת.

דוד ביטן: אז משרד הקליטה קיבל 80 מיליון שקל לנושא של קורונה, קיבל, הכסף אצלכם, תנו 40,000 שקל מזה ל'מאיה', מה הבעיה?

דוד ביטן: מה, זה לא עולים?

דוד ביטן: זה גם קשור לקורונה.

דוד ביטן: גם העובדה שיש משבר כלכלי קשורה לקורונה.

שרי פייר: אפשר להתייחס, אדוני?

דוד ביטן: את היחידה שיכולה להתייחס, שעד יום שני את מביאה לנו אישור שאתם משתתפים בחלק מהתקציב לשנת 2021-2020, זה הכול.

שרי פייר: אני מאוד מאוד מעריכה את פועלו של ד"ר קיפניס וגם את פועלו של מרכז 'מאיה'.

שרי פייר: משרד הקליטה לאורך השנים לקח הרבה מאוד הרצאות, גם בארץ וגם בחו"ל, ממרכז 'מאיה', אבל מרכז 'מאיה' הוא לא גוף ייחודי בעניין הזה.

שרי פייר: אתה שמעת בוודאי ממשרד החינוך שיש לפחות עוד מרכזים כאלה ויש כאן פעילויות שאנחנו תומכים בהם ברשויות המקומיות.

דוד ביטן: לא, הם לא מטפלים בעולים.

שרי פייר: אנחנו מחויבים בשוויוניות ובאחידות.

שרי פייר: אני שואלת שאלת סתם, מדוע - - -

דוד ביטן: רגע, יש מרכזים שמטפלים בעולים?

מיכאל קיפניס: עד כמה שאני זוכר 24 תוכניות להכשרת מנחי הורים, רק תוכניות הכשרה שלנו ומרכז כמרכז עוסק במשפחות עולים, בשיח.

דוד ביטן: איזה עוד מרכזים מטפלים בעולים?

מיכאל קיפניס: ואין יותר מרכז כזה בארץ.

דוד ביטן: יש מרכזים שמטפלים בעולים?

שרי פייר: יש בוודאי, ברשויות המקומיות.

מיכל וונש: יש ברשויות המקומיות, אדוני היושב ראש.

דוד ביטן: נו אז מה?

שרי פייר: ברשויות המקומיות, שאנחנו תומכים בהם לעניין הזה.

שרי פייר: יש מרכזים באוניברסיטאות.

דוד ביטן: אבל זה מרכז שעובד עם משרד החינוך, לא?

שרי פייר: אני רק שואלת מדוע – אמנם, שוב, אני מאוד מאוד מוקירה את פועלו של מרכז 'מאיה', אבל למה הוא ולא אחרים?

דוד ביטן: אני אגיד לך מדוע.

דוד ביטן: ההבדל הוא שמרכז 'מאיה' הולך להיסגר כי סמינר הקיבוצים לא מעוניין, לכן מעכשיו לעכשיו צריכים למצוא פתרון זמני.

דוד ביטן: בינתיים בראשון לציון יש מרכז הורות והוא לא הולך להיסגר, אולי יש בערים אחרות והוא לא – אז אנחנו צריכים למצוא פתרון ל'מאיה'.

דוד ביטן: אם לא תמצאו פתרון, משרד החינוך ומשרד הקליטה, ל'מאיה', תסגרו אותו, אין בעיה.

דוד ביטן: אני אומר לכם את האמת, תסגרו, לא צריך, תמשיכו לשלוח לעיריות וזה, אין בעיה, אם יש פתרון אחר.

דוד ביטן: אם אתם רוצים את מרכז 'מאיה' כפתרון מסוים, ואני מאמין שאתם רוצים, כי הקשר שלו למכללה, להשכלה הגבוהה, זה הקשר המשמעותי, בעיריות זה פחות קיים, אז תפעלו רק השנה בגלל הקורונה לפתור את הבעיה.

דוד ביטן: אם אתם תודיעו לי ביום שני שלא צריכים את מרכז 'מאיה', אז בבקשה, תסגרו אותו, אין לי בעיה.

דוד ביטן: אתם לא רוצים?

דוד ביטן: מקובל, תודיעו לנו עד יום שני אם אתם רוצים את מרכז 'מאיה' או לא.

דוד ביטן: אם אתם לא רוצים מרכז 'מאיה' ייסגר כי הסמינר זורק אותם, נגמר.

דוד ביטן: אם אתם כן רוצים ואתם חושבים שיש חשיבות שהוא יישאר אז בבקשה, שימו יד בכיס ותנו.

דוד ביטן: לא מדברים פה על מיליונים.

דוד ביטן: עם כל הכבוד למשרד הקליטה הוא יכול לתת 40,000 שקל בגלל הקורונה, יש לכם תקציבי קורונה, בתקציבי קורונה אין שוויוניות, זה מי שנפגע מקבל.

דוד ביטן: ככה אני רואה את התקציב.

דוד ביטן: נותנים פיצוי לכל תושבי המדינה?

דוד ביטן: לא, תנו למי שנפגע, אז הנה, הם נפגעו, תנו להם.

דוד ביטן: אין פה עניין לשוויוניות, אין קשר בכלל.

דוד ביטן: איפה שנפגעים – מה זה תקציב קורונה?

דוד ביטן: תקציב קורונה מטפל באיפה שנפגעו, אז אני יכול להגיד שהם נפגעו בגלל הקורונה, מה הבעיה?

דוד ביטן: נרשמו פחות סטודנטים, יש להם פחות פעילויות, אז אפשר לעזור להם שנה, בשנה הזאת משרד החינוך, הנה הוא פה, הוא ימצא פתרון.

דוד ביטן: אם הוא לא ימצא את הפתרון אז הם ייסגרו, אז זאת אומרת שאין להם זכות קיום.

דוד ביטן: אבל להתחיל עכשיו עם שוויוניות וזה ופה ושם.

דוד ביטן: בחייכם.

דוד ביטן: אין פה עניין לשוויוניות, הם נפגעו כתוצאה מהעניין הזה.

דוד ביטן: אם אתם רוצים אותם תעזרו להם, אם אתם לא רוצים תסגרו אותם.

טירה גלינויר: כבוד היושב ראש, אפשר רק לבקש מהם נתונים עם כמה משפחות הם עבדו?

דוד ביטן: אין בעיה, אתם תבקשו מה שאתם רוצים.

דוד ביטן: אני לא איש מקצוע, אני אומר - - -

אלכס קושניר: אין לכם דוחות משנה שעברה?

אלכס קושניר: מה זה עם כמה משפחות הם עבדו?

אלכס קושניר: אל תכניסי את זה עכשיו לזה.

טירה גלינויר: לקחתי, אלכס, בסדר.

דוד ביטן: אתם תודיעו - - -

אלכס קושניר: ומשרד הקליטה, אדוני, משרד הקליטה יכול להעביר 40,000 שקל, 50,000 שקל בין גגות למשרד החינוך כדי שמשרד ה - - -

דוד ביטן: כן, הוא קיבל 80 מיליון.

דוד ביטן: אני דאגתי לו ל-80 מיליון.

אלכס קושניר: אז זהו.

דוד ביטן: אז הוא לא יכול להביא 40,000?

אלכס קושניר: הרי משרד הקליטה לא צריך להמציא קריטריונים ולא צריך לנסות להעביר כסף ל'מאיה' ישירות, משרד הקליטה יכול לקחת 50,000-40,000 שקל ולהעביר אותם בין גגות למשרד החינוך.

דוד ביטן: לא, זו הבעיה, הוא צריך להעביר ישירות.

אלכס קושניר: הוא יכול.

דוד ביטן: למה?

דוד ביטן: כי יש להם קול קורא, הם צריכים לחלק את זה לכולם.

אלכס קושניר: לא משנה, אז הם יגדילו את הקול קורא באמצעות הכסף.

דוד ביטן: אז ה-50 יתחלק לכולם, זה לא יפתור את הבעיה.

דוד ביטן: על מנת לפתור את הבעיה ל'מאיה', אתה צריך להגדיל את הקול קורא ל-900,000, זה ברור.

דוד ביטן: אני לא הולך לדאוג פה ל – אני הולך לדאוג למי שיש עולים, לא למי שאין עולים.

דוד ביטן: זה לא מעניין אותי.

דוד ביטן: כרגע, במה שאני מטפל.

דוד ביטן: מעניין אותי, אבל לא מעניין אותי לסגור את הבעיות של אחרים.

דוד ביטן: טוב, בואו נסכם את זה.

דוד ביטן: עד יום שני אתה תיתן להם את כל החומר הרלוונטי מבחינתך, מה התוכניות שאתה הולך לעשות, כל מה שצריך.

דוד ביטן: אני אומר, אם אתם רוצים מרכז 'מאיה' ואתם מחליטים שאתם רוצים מרכז 'מאיה', אז עם כל הכבוד תעבירו מכתב לסמינר שהתקציב המשוער שהולך להיות במרכז מאיה ממשרד החינוך זה X כסף, זה לא התחייבות, כי צריך לעבור קול קורא וכו'.

דוד ביטן: תכתבו את זה במסמך.

דוד ביטן: זה דבר ראשון.

דוד ביטן: משרד הקליטה יביא מכתב, אני אדבר על זה עם משרד הקליטה, שאומר שמכלל הבעיות שיש במרכז 'מאיה' והחשיבות שלו לטיפול בעולים כדי שהוא לא ייסגר עד שיימצא פתרון תוך שנה, אתם תתקצבו אותם ב-40,000 שקל.

דוד ביטן: תעברו עם היועצים המשפטיים, בגלל הבעיות שאת מעלה, שהיועץ המשפטי במשרד הקליטה ייתן לך את האישור.

דוד ביטן: אני טוען שאין בעיה משום שקיבלתם תקציב לסיוע מיוחד, אז זה הסיוע בעניין הזה.

דוד ביטן: לא צריכים לתת מיליון שקל כדי לסייע למישהו ב-50,000, לצאת עכשיו לחלק לכל העולם.

דוד ביטן: העיריות יסתדרו, תאמיני לי, אין בעיה.

דוד ביטן: וסמינר הקיבוצים, עד יום שני, בהנחה שאתם מקבלים 100,000 שקל, ייתן כמה הוא מוסיף ואתם תגידו עד יום שני, במקרה הזה, אם אתם מסוגלים לקיים – נגיד סתם לדוגמה, הם יחליטו שהם ייתנו עוד 50, אז יהיה לך 150, האם אתה לוקח על עצמך להפעיל את זה ב-150,000 למרות הכול ותוך שנה, וזה גם תפקיד שמוטל עליך, זה לא רק על משרד החינוך, אתם צריכים למצוא בית אחר, לדעתי, לא סמינר הקיבוצים.

דוד ביטן: אני חושב שיש מכללות שישמחו לקבל אתכם.

דוד ביטן: אין שום בעיה.

דוד ביטן: מישהו רוצה להגיד משהו?

מיכאל קיפניס: כן.

מיכאל קיפניס: קודם כל אני רוצה להודות.

דוד ביטן: אל תודה, עוד לא פתרנו לך את הבעיה.

דוד ביטן: אל תודה לנו.

מיכאל קיפניס: בסדר, אבל להגיע לכנסת בזכות חבר הכנסת קושניר, להגיע לוועדה, אליך, לטיפול של אנשים שתומכים בנו בזום, לשים על המפה באמת את מרכז 'מאיה' כמרכז שהוא בעצם בדיקה עד כמה המדינה מוכנה לא רק לקבל עולים ומשפחות, אלא גם לתת להם תמיכה, מבחינתי זה לא מובן מאליו, רגע מאוד חשוב ומכונן.

מיכאל קיפניס: ואני רוצה להגיד תודה לכל - - -

דוד ביטן: טוב, אתה מתחייב לתת לי מכתב למשרד הקליטה.

מיכאל קיפניס: כן.

מיכאל קיפניס: רשום לי.

מיכאל קיפניס: באמת אנחנו מדברים על - - -

דוד ביטן: שנייה רגע.

דוד ביטן: תכתבי מכתב לסמינר הקיבוצים, דחוף, כדי שיהיה להם משהו רשמי על מנת שייתנו תשובה עד יום שני.

שלומית אבינח: גם לשר החינוך.

דוד ביטן: לא, זה בסדר, אני מדבר על סמינר הקיבוצים, בהנחה שאם יהיה תקציב של 100 מה הם מוסיפים על מנת לקיים את זה השנה.

דוד ביטן: נדבר איתם לגבי שנה הבאה.

דוד ביטן: משרד החינוך ידבר איתם, כן כן, לא לא.

מיכאל קיפניס: משפט אחרון.

מיכאל קיפניס: אני נסעתי לכאן וראיתי פוסטר, ג'יפ רגיל עולה 224,000 שקל.

מיכאל קיפניס: אנחנו מדברים על פח עם מנוע על ארבעה גלגלים ואנחנו מדברים על מרכז שקיים 19 שנה, נוגע למשפחות רבות, גם בארץ וגם בחו"ל, תומך בעלייה ובקליטה כאן בארץ.

דוד ביטן: מסכים איתך.

מיכאל קיפניס: וזה עולה פחות מאיזה שהוא רכב, אפילו לא ג'יפ, לא יוקרתי, פח על גלגלים.

דוד ביטן: מסכים.

דוד ביטן: אני אמרתי לקושניר, זה דבר שהיינו צריכים לפתור לאורך השנים.

דוד ביטן: אם אתם היחידים שמטפלים בעולים הייתם צריכים להיות בבסיס התקציב, מה הבעיה?

דוד ביטן: אמרתי לו את זה.

דוד ביטן: אפשר לטפל בזה, לדעתי, אבל הבעיות הגדולות היו על דברים אחרים, אתם זזתם הצידה.

דוד ביטן: אם אתם המרכז היחידי שמטפל בעולים, אני לא יודע, היא אומרת שלא, אתם אומרים שכן, אם זה המצב אז אתה צריך להיות עם תקציב או דרך משרד ה - - -

שלומית אבינח: המרכז הארצי היחיד.

דוד ביטן: הארצי היחידי, אז צריך מרכז ארצי אחד, עם כל הכבוד לרשויות, אז אתם הייתם צריכים להיות בבסיס התקציב ולא לרוץ כמו ילדים קטנים כל פעם מהרזרבה אתם מקבלים כסף.

דוד ביטן: קושניר, אתה רוצה להגיד עוד משהו?

אלכס קושניר: אני רק רוצה לומר שעצם הדיון חשוב ואני מאוד מקווה שביום שני תצא מפה בשורה על כך שמרכז 'מאיה' לפחות לשנת הלימודים הקרובה לא ייסגר.

אלכס קושניר: כמו שאמרת, אמרת מאוד מאוד נכון, בשנה הבאה נצטרך למצוא לזה פתרון ואם מכללת סמינר הקיבוצים לא רוצה את מרכז 'מאיה' אז מרכז 'מאיה' יצטרך למצוא לעצמו בית אחר ואני בטוח שיש הרבה מאוד גופים שישמחו לקלוט אתכם כי אין ספק שאתם גוף מקצועי שפועל גם להכשיר את האנשים שאחר כך חוזרים לעלייה וגם לעולים עצמם.

דוד ביטן: 19 שנה.

אלכס קושניר: אני מאוד מקווה שביום שני יהיו לנו בשורות.

אלכס קושניר: דוד, תודה רבה על הדיון, היה דיון מאוד מאוד טוב.

דוד ביטן: כן, אני מקווה שיהיה פתרון.

דוד ביטן: מישהו מהזום להגיד משהו?

רינה כהן: אני רוצה אם אפשר.

רינה כהן: מרכז 'מאיה' הוא מרכז ארצי, הוא מרכז יחיד, אין שום מרכז אחר שדומה לו, גם בתוך המרכזים שמשרד החינוך תומך בהם זה מרכז יחיד בנושא הזה.

רינה כהן: המרכזים האחרים הם לאוכלוסיות אחרות, לנושאים אחרים, ככה הקמתי את הדבר הזה, זה מרכז יחיד שבאים מחוץ לארץ ללמוד את המודלים שפיתחנו כדי לקלוט עלייה.

רינה כהן: ואנחנו בעזרת ה' נמשיך לקלוט עלייה ואנחנו חייבים, חייבים, את המודלים האלה, את האנשים האלה ואת המסירות.

רינה כהן: סמינר הקיבוצים זה מקום אידיאלי למרכז הזה, אני לא מציעה לחשוב על להעביר אותו למקום אחר, צריך לעזור לסמינר הקיבוצים לקיים את המרכז והדיון בעניין הזה היה יוצא מן הכלל שהולך באמת לכיוון של עזרה ולכיוון של המשך קיום המרכז.

דוד ביטן: כן, אבל אם הם לא רוצים לתת תקציב לזה, אז מה אני יכול לעשות?

דוד ביטן: סמינר הקיבוצים, על מנת שזה יהיה אצלו חייב לשים יד בכיס גם כן, עם כל הכבוד לסמינר הקיבוצים.

דוד ביטן: זה לא רק לרשום ברזומה מרכז 'מאיה', זה עולה.

דוד ביטן: זהו?

דוד ביטן: הישיבה נעולה.